# மலேசியாவின் உள்ளாட்சி மன்றங்கள்



**மலேசிய உள்ளாட்சி மன்றங்கள்** (மலாய்: *Kerajaan Tempatan di Malaysia* அல்லது *Pihak Berkuasa Tempatan*; ஆங்கிலம்: *Local Government in Malaysia*; சீனம்:马来西亚地方政府; ஜாவி: کراجاءن تمڤتن دمليسيا ) என்பது மலேசியாவில் உள்ள ஓர் அரசாங்க அமைப்பு முறைமை ஆகும்.  

இந்த அமைப்பு முறைமையின் கீழ்; மலேசியாவில் உள்ள உள்ளாட்சி மன்றங்களை, மலேசியாவின் மாநிலங்கள் மற்றும் கூட்டாட்சி பிரதேசங்கள் நிர்வாகம் செய்கின்றன.  

மலேசிய அரசியலமைப்பில் *(Constitution of Malaysia)* வழங்கப்பட்டுள்ள சட்டத் திட்டங்களின்படி, மலேசியக் கூட்டரசு பிரதேசங்களில் உள்ள உள்ளாட்சி மன்றங்களைத் தவிர, மற்ற அனைத்து உள்ளாட்சி மன்றங்களும், அந்தந்த மாநில அரசாங்கங்களின் அதிகார வரம்பிற்குள் வருகின்றன்.  

மலேசிய உள்ளூராட்சி மேம்பாட்டு அமைச்சு, மலேசியா முழுவதும் உள்ள உள்ளாட்சி மன்றங்களின் நடைமுறைகளை ஒருங்கிணைத்துத் தரப் படுத்துவதில் முதன்மைப் பங்கு வகிக்கிறது.  

## பொது

மலேசிய உள்ளாட்சி மன்றங்களுக்குச் சட்டங்களை இயற்றவும்; விதி முறைகளை உருவாக்கவும்; மதிப்பீட்டு வரிகளை *(Assessment Tax)* வசூலிக்கவும் அதிகாரம் உள்ளது. அதே வேளையில், அவற்றின் அதிகார எல்லைக்குள் எந்தவொரு வணிகத்திற்கும் உரிமங்கள் வழங்கவும்; அனுமதிகள் வழங்கவும் உரிமைகள் உள்ளன.  

அத்துடன் அவற்றின் அதிகார வரம்பிற்கு உட்பட்ட பகுதிகளை நிர்வகித்தல்; திட்டமிட்டு அபிவிருத்தி செய்தல்; பொதுமக்களுக்கான அடிப்படை வசதிகளைச் செய்து கொடுத்தல்; கழிவுகள் மற்றும் குப்பைகளை அப்புறப் படுத்துதல் போன்ற கடப்பாடுகளும் அந்த உள்ளாட்சி மன்றங்களுக்கு உள்ளன.  

## வரலாற்றுப் பின்னணி
மலேசியாவில் உள்ள அரசு அமைப்பு *(Government System)* பிரித்தானியக் காலனித்துவத்தின் பாரம்பரியத்தைச் சார்ந்தது. அதன் பல சட்டத் திட்டங்கள் பிரித்தானியச் சட்டங்களில் இருந்து பெறப்பட்டவை. மற்றும் அவற்றின் மாதிரியில் வடிவம் அமைக்கப் பட்டவை.  

இருப்பினும் காலப்போக்கில், மலேசியாவின் தனித்துவமான பல உள்ளூர் சமூகக் கலாச்சாரப் பண்புகள், அந்தச் சட்டங்களில் இணைக்கப்பட்டு விட்டன.  

### பினாங்கு நகராட்சிப் பகுதி

1801-ஆம் ஆண்டில் பிரித்தானியர்கள், பினாங்கில் ஒரு மதிப்பீட்டாளர் குழுவை *(Council of Assessors)* நிறுவினர். அந்தக் குழு, பினாங்கு நகராட்சிப் பகுதியைத் திட்டமிடுதல் மற்றும் மேம்படுத்துதல் ஆகிய செயல்பாடுகளில் ஈடுபட்டது.  

அதுவே அன்றைய மலாயாவில், உள்ளூராட்சி அரசாங்கத்தின் அடிப்படைத் தொடக்கமாக அமைந்தது. பினாங்கிற்குப் பிறகு, உள்ளூராட்சி மன்றங்கள் மலாக்காவில் தொடங்கப் பட்டன. அடுத்து கூட்டாட்சி *(Federated Malay States)* மற்றும் கூட்டாட்சி அல்லாத மலாய் மாநிலங்களிலும் *(Unfederated Malay States)* தொடர்ந்தன. இறுதியாக சரவாக் இராச்சியம் மற்றும் வடக்கு போர்னியோ (சபா) வரை நீட்டிக்கப்பட்டது.  

## உள்ளாட்சி மன்றங்களின் வகைகள்

மலேசியாவில் தற்போது நான்கு வகையான உள்ளாட்சி மன்றங்கள் உள்ளன.  

- **மாநகரம்** - **மாநகராட்சி** - (மலாய்: *Dewan Bandaraya*; ஆங்கிலம்: *City Hall* or *City Council*); எ.கா. கோலாலம்பூர் மாநகராட்சி)
- **நகரம்** - **நகராட்சி** - (மலாய்: *Majlis Perbandaran*; ஆங்கிலம்: *Municipal Council*); எ.கா. காஜாங் நகராட்சி)
- **கிராமப்புறம்** - **மாவட்ட ஊராட்சி** - (மலாய்: *Majlis Daerah*; ஆங்கிலம்: *District Council*); எ.கா. உலு சிலாங்கூர் ஊராட்சி)
- **சிறப்பு உள்ளாட்சி** - **நகராண்மைக் கழகம்** - **மேம்பாட்டுக் கழகம்** - (மலாய்: *Pihak Berkuasa Tempatan*; ஆங்கிலம்: *Corporation*; *Development Board*; *Development Authority*); எ.கா. புத்ராஜெயா மேம்பாட்டுக் கழகம்)

### உள்ளூராட்சிகள்

தற்போது மலேசியாவில் மொத்தம் 155 உள்ளூராட்சிகள் உள்ளன. அவற்றின் பிரிவுகள்:  

- **19 - மாநகராட்சிகள்**
- **39 - நகராட்சிகள்**